Egentlig er den dømt ude af det “fine” selskab, men hverken borgerne eller politiker vil give op, og de har derfor taget kampen op.

Det drejer sig om den mulige lukning af Kongsvang Station i Viby.

På et borgermøde i forbindelse med Viby Ugen blev det tydeligt, at ingen af de fremmødte synes, det er nogen god idé at lukke stationen.

“Det er en central station, men problemet er, at der ikke er nok passagerer (under 100 om dagen, red.), og det er der flere årsager til,” siger formand for Teknisk Udvalg i Aarhus, Camilla Fabricius (S) og fortsætter:

“Blandt andet er adgangsforholdene til stationen elendige, og det skal bringes i orden, for at den kan overleve.”

Der er flere instanser omkring stationen, nemlig både DSB, Midtjyske Jernbaner og Aarhus Kommune.

Fabricius har sørget for, at kommunen klipper buskene ned, som den står for, og hun vil nu i dialog med de to andre instanser for at få styr på omgivelserne, så stationen kan blive synlig.

“Jeg skal have møde med Midtjyske Jernbaner, og derudover skal træer og buske klippes ned. Vi vil også have en snak med Rema 1000 i Viby for donation af blomster og skilte, for butikken vil også kunne mærke, hvis stationen lukker,” påpeger Fabricius.

Hvis der ikke kommer til at ske noget, så trækker hun sammen med fællesrådet og nogle borgere i Viby selv i arbejdstøjet for at gøre stationen tilgængelig.

“Vi er vrede over det her, og det kan selvfølgelig ikke være rigtigt, hvis vi selv skal gøre det, men omvendt så vil vi også kæmpe for at bevare stationen,” siger hun.

Den udmelding er formanden for fællesrådet i Viby, Lars Nikolajsen enig i:

“Forholdene er helt urimelige, og der skal ske noget indenfor de næste to måneder maks. Folk skal kunne komme til stationen og vide, at den ligger der. Og det er en væsentlig grund til, hvorfor der ikke er flere passagerer, end der er,” siger han.



Et knudepunkt i Viby

Han påpeger, at Kongsvang Station ville være god også i forhold til den fremtidige letbane, da der ville kunne blive tale om et trafikknudepunkt i Viby.

Direktøren for letbanen, Claus Rehfeld mener også, at der er et stort potentiale i området omkring Kongsvang Station, og at der bør laves en analyse af forholdene omkring stationerne på Odderbanen, og ikke kun dømme Kongsvang Station ude på grund af de få passagerer, der bruger stationen dagligt.

“Man bør også kigge på effektiviteten i trafikken og rejsetiden, og man kan sige, at man har gjort, hvad man kunne for at skjule Kongsvang Station. Der er intet fortov, og det er ikke et sted, hvor man tænker, at her er der en stram kollektiv transportservice,” siger Rehfeld.

I forhold til området omkring Kongsvang sammenligner han det med Valby i Københavnsområdet. Her er der dagligt 12.000 passagerer mod Kongsvangs cirka 70.

“Det er selvfølgelig sat på spidsen, men det kan bestemt blive et attraktivt standsested, hvis det kan komme til at fungere, og potentialet er der,” fastslår Claus Rehfeld.

























































































